Diari Oficial de la Generalitat Valenciana


Sumari del DOGV 5150, del 07-12-2005 (2005/13360)

RESOLUCIÓ de 2 de novembre de 2005, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les beques d'especialització professional IMPIVA 2006 en àrees prioritàries per a la indústria de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5150

Data del DOGV
:   07-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/13551


Data del document
:   02-11-2005

Organisme emissor
:   Institut de la Petita i Mitjana Indústria de la Generalitat Valenciana (IMPIVA)

Tipus de document
:   Resolució

Anàlisi jurídica

 Descriptors 

:   * normalització
    * professió jurídica
    * ceràmica tècnica
    * ajuda pública
    * química
    * professió de la informàtica
    * personal d'investigació
    * disseny del producte
    * professió de la informació
    * assignació per estudis
    * professió de l'urbanisme
    * enginyer
    * ciència econòmica
    * professió de la comunicació
    * ciències físiques

RESOLUCIÓ de 2 de novembre de 2005, del president de l'Institut de la Petita i Mitjana Indústria de la Generalitat Valenciana (IMPIVA), per la qual es convoquen les beques d'especialització professional IMPIVA 2006 en àrees prioritàries per a la indústria de la Comunitat Valenciana. [2005/F13432]
  
Amb la finalitat de contribuir a la formació de joves titulats en àrees prioritàries per a la indústria de la Comunitat Valenciana, l'IMPIVA, Institut de la Petita i Mitjana Indústria de la Generalitat Valenciana, convoca l'adjudicació de les beques d'especialització professional, per a l'exercici 2006, en temes de gestió de la innovació i en gestió de la I+D+I, cofinançades pel Fons Social Europeu en el marc del Programa Operatiu Integrat de la Comunitat Valenciana 2000-2006 (POICV).
  
En virtut d'això, fent ús de les facultats que m'atorga l'article 5 del Decret 111/2004, de 2 de juliol, del Consell de la Generalitat Valenciana, i d'acord amb el que s'ha previst en la Llei 38/2003, de 17 de novembre, General de Subvencions, resolc:
  
Primer
  
Aprovar la convocatòria de les beques d'especialització professional de l'IMPIVA per al 2006 (annex 1) i les bases per les quals es regiran (annex 2).
  
Segon
  
D'acord amb el que establisca la Llei de Pressupostos de la Generalitat Valenciana per a l'exercici 2006, es faran públics les línies de crèdit i l'import global màxim destinat per a l'adjudicació de les beques convocades.
  
Tercera
  
Es delega en el director general de l'IMPIVA perquè dicte les resolucions necessàries per a la gestió i el desenvolupament de la present convocatòria.
  
Contra esta resolució, que posa fi a la via administrativa, podrà interposar-se, potestativament, recurs de reposició davant el president de l'IMPIVA, en el termini d'un mes comptat des de l'endemà de la publicació, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que s'ha previst en els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 2 de novembre de 2005.- El president de l'IMPIVA: Justo Nieto Nieto.
  
ANNEX II
  
Bases convocatòria pública
  
Beques d'especialització professional
  
IMPIVA-FSE 2006
  
1. Objecte
  
Estes beques tenen com a finalitat la formació i l'especialització professional de joves titulats en àrees prioritàries per a la indústria de la Comunitat Valenciana, mitjançant el desenvolupament de programes formatius en centres d'I+D+i i centres de gestió de la innovació i del disseny.
  
2. Actuacions susceptibles de suport
  
Esta iniciativa està cofinançada pel Fons Social Europeu, en el marc del Programa Operatiu Integrat de la Comunitat Valenciana 2000-2006 (POICV).
  
D'acord amb l'origen d'estos fons, pot distingir-se entre:
  
1. Beques de Gestió de la I+D+i (Eix 20: Societat del Coneixement).
  
Accions formatives a desplegar en centres d'investigació, desenvolupament i innovació.
  
2. Beques de gestió de la innovació (Eix 42: Formació per a la Inserció de Joves). Accions formatives a desenvolupar en centres de gestió de la innovació, informació, disseny i moda.
  
3. Beneficiaris
  
Podran sol·licitar i ser beneficiaris de les beques d'especialització professional els joves postgraduats que complisquen els següents requisits:
  
a) Estar en possessió d'una titulació universitària d'acord amb els programes convocats. Els títols obtinguts en l'estranger hauran d'estar reconeguts oficialment.
  
b) Tenir menys de 30 anys i estar en situació de desocupació.
  
c) Ser ciutadà de la Unió Europea resident a la Comunitat Valenciana.
  
d) No haver sigut beneficiari, amb anterioritat, d'una beca d'especialització professional de l'IMPIVA.
  
e) Estar disponible per a incorporar-se a la destinació i en el període que s'establisca en cada beca.
  
f) No incórrer en cap de les causes d'inhabilitació previstes en l'article 13.2 de la Llei 38/2003, de 17 de novembre, General de Subvencions.
  
Els esmentats requisits hauran de complir-se a l'acabament del termini de presentació de sol·licituds.
  
4. Característiques de les beques
  
Duració
  
El programa formatiu de cada beca tindrà una durada màxima de 1.500 hores i es desenvoluparà durant un període de deu mesos consecutiu, a partir de la data en què el becari s'incorpore a la destinació.
  
Tipus d'ajuda
  
Cada beca estarà dotada, per a tot el període de duració, amb:
  
- Despeses d'estada: 9.630 €.
  
- Despeses per desplaçament en cas de beques amb destinació en centres europeus: 6.370 €.
  
- Drets d'inscripció i altres despeses de formació, si és el cas.
  
- Assegurances de malaltia i accident.
  
Programa formatiu
  
Els programes formatius que constituïxen l'oferta formativa d'esta convocatòria han sigut aprovats per resolució del president de l'IMPIVA de data 28 d'octubre de 2005, a proposta de la Comissió d'Avaluació de Beques de l'IMPIVA, a partir dels programes presentats en la convocatòria per a entitats col·laboradores en el marc del Programa de Beques d'Especialització Professional 2006.
  
Cada programa formatiu té definits uns continguts temàtics, les activitats a realitzar pel becari i el centre de destinació on s'hi desenvoluparà. Igualment, s'establixen les titulacions i els mèrits preferents que han de complir els interessats. Els centres de destinació actuaran com a entitats col·laboradores de l'IMPIVA en la gestió d'estes beques.
  
En la pàgina web de l'IMPIVA, www.impiva.es, apareixen detallats els programes formatius, els requisits que hauran de complir els sol·licitants i els centres de destinació específics per a cada una de les beques convocades.
  
5. Sol·licitud de la beca. Termini
  
1. Els sol·licitants hauran de presentar una sol·licitud normalitzada que s'emplenarà utilitzant el programa informàtic que es pot descarregar des de la pàgina web de l'IMPIVA, www.impiva.es.
  
2. Cada aspirant podrà sol·licitar un màxim de tres beques per convocatòria, ordenades segons preferència.
  
2.1. Juntament amb l'imprés de sol·licitud normalitzat, cada aspirant haurà de presentar:
  
- Fotocòpia llegible del DNI o document equivalent en cas d'altres nacionalitats de la Unió Europea. Quan amb estos documents no quede acreditada suficientment la residència a la Comunitat Valenciana, s'haurà de presentar certificat d'empadronament o un altre document que l'acredite.
  
- Fotocòpia del certificat acadèmic oficial en el qual figuren les qualificacions obtingudes, la data d'obtenció i el nombre de convocatòries.
  
- Fotocòpia del títol o resguard de la sol·licitud.
  
- Fotocòpia de documentació que acredite la situació de desocupació (targeta de desocupació, certificat de vida laboral).
  
2.2. L'acreditació de la resta de mèrits assenyalats en la sol·licitud (formació complementària, experiència professional i tècniques relacionades) podrà ser sol·licitada per l'IMPIVA a través dels òrgans responsables de l'avaluació.
  
Per als candidats finalment seleccionats, l'esmentada documentació haurà d'estar en poder de l'IMPIVA en el moment de l'acceptació i incorporació a la destinació. La falta d'acreditació a través del corresponent diploma o certificat de qualsevol mèrit ressenyat en la sol·licitud comportarà la pèrdua de la condició de becari.
  
3. El termini de presentació de sol·licituds començarà l'endemà de la publicació de la convocatòria en el Diari Oficial de la Generalitat Valenciana (DOGV) i finalitzarà transcorregut 20 dies hàbils comptats a partir de l'endemà de la publicació en el DOGV. En tot cas, quan el dia concret d'acabament del termini fóra dissabte o dia inhàbil al municipi on residira la persona interessada o a la seu de l'IMPIVA, es considerarà inhàbil a tots els efectes i es prorrogarà el primer dia hàbil següent.
  
4. Les sol·licituds i la documentació annexa podran presentar-se en qualsevol de les seus de l'IMPIVA indicades a continuació, en horari de 9.00 a 14.00 hores, de dilluns a divendres, i de 17.00 a 19.00 hores, de dilluns a dijous:
  
- IMPIVA Alacant: Oficina PROP, c/ Churruca, 29, 03761 Alacant.
  
- IMPIVA Castelló: Oficina PROP, c/ Germans. Bou, 47, 12559 Castelló.
  
- IMPIVA València: plaça de l'Ajuntament, 6, 46969 València.
  
També podran presentar-se en les formes previstes en l'article 38.4. de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina abans de ser certificada.
  
5. S'exclouran del procés d'avaluació les sol·licituds presentades fora del termini fixat, aquelles els candidats de les quals no reunisquen els requisits assenyalats en l'apartat 3 d'estes bases i les que no hagen sigut esmenades després del requeriment per part de l'IMPIVA.
  
6. Selecció de candidats
  
Criteris i barems
  
En la valoració de les sol·licituds s'assignarà un total màxim de 100 punts, tenint en compte:
  
A) Adequació del perfil del sol·licitant als objectius del programa: Fins a 25 punts
  
- Nivell de titulació, segones titulacions i grau de doctor: 12
  
- Expedient acadèmic: 10
  
- Terminació d'estudis: 3
  
B) Adequació de la formació i l'experiència del sol·licitant amb el perfil proposat
  
per a cada beca.: Fins a 50 punts
  
- Titulació: 20
  
· Titulació preferent
  
· Especialitat preferent i altres titulacions pròximes
  
- Cursos, experiència laboral i domini de tècniques: 20
  
· Cursos d'especialització professional relacionats
  
· Experiència-pràctiques professionals relacionades
  
· Tècniques relacionades: crèdits, informàtica, idiomes, altres beques, etc.
  
- Entrevista i proves tècniques sobre coneixements i altres aspectes del currículum: 10
  
C) Valoració global del perfil dels candidats: Fins a 25 punts
  
S'analitzaran les valoracions A) i B) realitzades dels sol·licitants de beca i es determinarà l'ordenació final dels possibles candidats d'acord amb la idoneïtat per a adquirir coneixements que en facen possible la transferència posterior al sector productiu.
  
Comissions d'avaluació
  
Comissió d'Avaluació de l'IMPIVA: tindrà com a finalitat supervisar el desenvolupament de la campanya de beques, revisar les sol·licituds per a determinar-ne la idoneïtat o desestimar-les, realitzar la primera valoració (valoració A), traslladar-les als centres de destinació per al seu estudi, supervisar-ne els treballs i realitzar una proposta de candidats (valoració C), que es presentarà davant el Tribunal de Qualificació. Estarà composta:
  
- Pel director general de l'IMPIVA.
  
- El director d'Infraestructures Tecnològiques i Servicis de l'IMPIVA.
  
- El cap de l'Àrea de Centres d'Innovació i Tecnologia de l'IMPIVA.
  
- La cap del Departament de Capacitació Tecnològica de l'IMPIVA.
  
Un tècnic del Departament de Capacitació Tecnològica de l'IMPIVA actuarà com a secretari de la Comissió d'Avaluació.
  
La Comissió d'Avaluació, davant la falta de candidats adequats, podrà proposar al tribunal com a candidats sol·licitants d'altres beques, sempre que hi hagen presentat sol·licitud dins de la mateixa convocatòria i que reunisquen els requisits del perfil vacant, els quals podran acceptar o renunciar la beca proposada.
  
Comissió d'Avaluació del Centre de Destinació (entitat col·laboradora): estarà composta pels representants designats per cada centre de destinació i estudiaran les sol·licituds presentades, realitzaran la baremació dels mèrits dels sol·licitants d'acord amb el perfil establit en l'oferta pública de programes formatius, realitzaran entrevistes als sol·licitants amb més puntuació i sol·licitaran les acreditacions dels mèrits indicats (valoració B).
  
Tribunal de Qualificació
  
El Tribunal de Qualificació té com a competències aprovar la correcta aplicació dels barems i criteris d'avaluació, supervisar el procés de selecció i proposar els candidats, i establir el procediment per a l'accés a beca dels suplents, si fóra necessari. Per a això, disposarà d'un termini màxim de tres mesos des de la data d'acabament de presentació de sol·licituds.
  
Estarà presidit pel conseller d'Empresa, Universitat i Ciència i president de l'IMPIVA, o persona en qui delegue, i estarà compost:
  
- Pel director general de l'IMPIVA.
  
- El director d'Infraestructures Tecnològiques i Servicis de l'IMPIVA.
  
- El cap de l'Àrea de Centres d'Innovació i Tecnologia de l'IMPIVA.
  
- La cap del Departament de Capacitació Tecnològica de l'IMPIVA.
  
- Un representant de centre de formació empresarial amb seu a la Comunitat Valenciana.
  
- Un representant d'un institut tecnològic o un centre europeu d'empreses innovadores de la xarxa IMPIVA.
  
Un tècnic del Departament de Capacitació Tecnològica de l'IMPIVA actuarà com a secretari del tribunal.
  
7. Resolució de les beques
  
L'adjudicació de les beques es realitzarà per resolució del conseller d'Empresa, Universitat i Ciència i president de l'IMPIVA, a proposta del Tribunal de Qualificació. La resolució inclourà una llista ordenada de candidats i suplents i es farà pública en el Diari Oficial de la Generalitat Valenciana. Així mateix, els beneficiaris rebran una comunicació per escrit que marcarà el termini màxim de 10 dies per a l'acceptació de la beca i la seua incorporació al centre de destinació.
  
L'IMPIVA podrà declarar desertes totalment o parcialment les beques convocades.
  
Contra esta resolució, que posarà fi a la via administrativa, es podrà interposar, potestativament, recurs de reposició davant l'òrgan que ha dictat l'acte, en el termini d'un mes comptat des de l'endemà de la publicació, de conformitat amb el que s'ha previst en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé recurs contenciós administratiu davant el Jutjat Contenciós Administratiu competent, en el termini de dos mesos comptats des de l'endemà de la publicació, de conformitat amb el que s'ha establit en els articles 8, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze qualsevol altra via que es considere oportuna.
  
8. Liquidació de les beques
  
Els imports corresponents a les despeses d'estada i desplaçament es pagaran directament al becari, després de l'aplicació de les corresponents retencions d'acord amb la normativa vigent.
  
Les despeses d'estada i desplaçament es faran efectives de manera fraccionada:
  
1. Un primer pagament, que serà del 50% de l'import total de la beca, es tramitarà després de la incorporació del becari a la seua destinació i després de l'acceptació prèvia per escrit de la beca.
  
2. Un segon pagament, que serà del 35% de l'import total de la beca, després de l'aprovació per l'IMPIVA de l'informe d'avaluació intermèdia, realitzat pel becari sobre el desenvolupament de la meitat del seu programa formatiu.
  
3. Un tercer i últim pagament (el 15% restant) s'efectuarà una vegada finalitzada la beca i després de l'aprovació prèvia per l'IMPIVA de l'informe final d'avaluació del becari.
  
Tots els pagaments a becaris es realitzaran a càrrec del pressupost de l'any 2006.
  
Els imports en concepte de dotació complementària per drets d'inscripció i altres despeses de formació, si és el cas, hauran de ser aprovats pel director general de l'IMPIVA, i es pagaran al centre de destinació de la beca, com a entitat col·laboradora, el qual de manera prèvia els haurà anticipat i justificat documentalment.
  
9. Obligacions del becari
  
Acceptació
  
L'acceptació de la beca es farà mitjançant un document firmat pel becari pel qual es compromet a complir les condicions de les presents bases.
  
La condició de becari implica la renúncia implícita a la condició de suplent en qualsevol altra beca de la mateixa convocatòria.
  
Dedicació
  
Els beneficiaris d'una beca es comprometen a dedicar-se de manera exclusiva a les activitats pròpies de beca, i a acatar les normes de funcionament del centre o entitat de destinació.
  
La falta d'assistència al centre o entitat de destinació sempre que, segons el criteri del coordinador del programa en el dit centre, no estiga degudament justificada o prèviament autoritzada, comportarà la suspensió de l'ajuda per part de l'IMPIVA.
  
El becari haurà de participar en qualsevol activitat formativa que establisca l'IMPIVA, si això es considera pertinent per al tema o la destinació de la beca.
  
Incorporació
  
La incorporació dels becaris es produirà en un termini màxim de 10 dies des de la notificació de la resolució d'adjudicació corresponent.
  
Incompatibilitats
  
El gaudi d'una d'estes beques és incompatible amb la percepció de la prestació per desocupació, amb qualsevol altre tipus de beca o ajuda, i també amb el desenvolupament d'una activitat laboral regular. Durant el període de desenvolupament del programa formatiu no podrà accedir-se a altres ajudes del Fons Social Europeu amb el mateix objectiu.
  
Informes i avaluació intermèdia
  
- El becari presentarà davant el seu tutor i coordinador:
  
· Un informe sobre el desenvoluparà del programa formatiu, que es realitzarà en arribar al 50% del seu desenvolupament.
  
· Una memòria final en la qual haurà de detallar les activitats i els treballs previstos i realitzats durant el període formatiu i establirà una valoració respecte del programa de formació i el seu desenvolupament.
  
- El coordinador i el tutor dels programes formatius presentaran a l'IMPIVA:
  
· Un informe d'avaluació intermèdia una vegada que haja transcorregut el 50% del programa formatiu, en la qual es realitze un seguiment cientificotècnic del programa que es porta a terme. En l'informe s'indicaran els objectius previstos fins a l'acabament del programa formatiu i se'n proposarà la continuïtat, llevat que s'hagen aconseguit ja, o que per qualsevol altra circumstància es considere finalitzat. En este últim cas, es considerarà que la beca ha finalitzat i que ja ha sigut liquidada econòmicament la beca sempre que l'IMPIVA haguera fet efectiu el pagament del 50% de l'import total en el moment de la incorporació.
  
· Un informe final d'aprofitament del becari i una avaluació del desenvolupament del programa formatiu.
  
Publicacions i projectes
  
El becari haurà de fer constar la condició de becari en qualsevol publicació o projecte realitzat durant el seu període de beca i com a conseqüència d'esta, i farà menció explícita de l'ajuda rebuda per l'IMPIVA i el Fons Social Europeu.
  
Notificacions
  
El becari notificarà a l'IMPIVA la seua incorporació a la destinació i qualsevol canvi o incidència que afecte el normal desenvolupament del període formatiu.
  
10. Incompliment i incidències
  
1. Davant l'incompliment dels termes establits en el present programa o la detecció d'irregularitats en les funcions de supervisió per part de l'IMPIVA d'estes beques, este institut podrà suspendre l'ajuda en qualsevol moment i reclamar per via pertinent la quantitat avançada, si n'hi haguera.
  
2. En cas de renúncia a la beca, el becari haurà de notificar-ho per escrit a l'IMPIVA, amb deu dies d'antelació, exposant detalladament les raons de la seua renúncia i presentant un informe relatiu al període del programa formatiu desenvolupat, si és el cas. L'IMPIVA haurà d'aprovar l'esmentada renúncia i establirà, d'acord amb la part del programa formatiu desenvolupat, si corresponen reintegraments parcials o totals, o pagaments de les ajudes previstes.
  
Els abandonaments produïts abans de transcórrer el 20% de la durada del programa formatiu implicaran el reintegrament de la totalitat de les ajudes percebudes per part del becari.
  
L'IMPIVA establirà la substitució per suplents de conformitat amb la llista ordenada establida a l'efecte, en els abandonaments que s'hagen produït abans de transcórrer el 50% del programa formatiu.
  
3. La concessió de la beca no derivarà per a l'IMPIVA cap obligació de caràcter laboral, en mancar d'eixa condició la relació que s'establix. Queden cobertes les contingències de malaltia i accident per una assegurança concertada a l'efecte.